**Kjuketur til Romerike landskapsvernområde 25.04.2019**

I regi av Romerike sopp- og nyttevekstforening samlet årets første tur 12 entusiastiske personer på turparkeringsplassen ved Scandic Oslo Airport hotell ikke lagt fra rullebanen på Oslo lufthavn.

Romerike landskapsvernområde ble opprettet i 1985 og er stort - ca 5000 dekar. Området som ligger rett sør for rullebanen, er vakkert og utgjør kanskje Norges mest spektakulære ravinelandskap. Vel verdt et besøk uavhengig av formål. Vi befant oss i nordvestre del av landskapsvernområdet og vårt formål var å se etter kjuker.

Allerede i kanten av parkeringsplassen var det rikelig med labyrintkjuker på ei knekt grov osp. Denne kjuka er en av våre vanligste og karakteristisk med sine taklagte hatter, strihårete overflate og labyrintiske porelag.

Vel inne i landskapsvernområdet fulgte vi en gammel kjerrevei som stort sett gikk på toppen av de bratte leirjordsbakkene. Og det var langt ned til dalbunnen på begge sider av kjerreveien. Det var fortsatt snørester og svært fuktig i dalbunnene så vi holdt oss klokelig til vår gjengrodde vei. Terrenget imponerte med mange store trær, både løvtrær og grantrær, samt mye død ved. Tross dette fant vi ikke veldig mange kjuker, men vanlige arter som knuskkjuke, rødrandkjuke, beltekjuke rekkekjuke, fiolkjuke og flatkjuke dukket opp. Andre sopper som viftelærsopp, stubberusthette og kløyvsopp fant vi også på vår vei.

Det ble tid til å prate litt om de enkelte arter både med tanke på kjennetegn og eventuelle bruksområder. Artig var det også å se nesten kritthvite knuskkjuker. Den er normalt nokså grå i fargen. En del av de hvite sporene som slippes omtrent når hvitveisen blomstrer har en tendens til å feste seg på hatten og gjøre kjuka vår-hvit.

Vel tilbake på parkeringsplassen etter et par timer i det fasinerende landskapet vartet Laila Trosdahl-Iversen opp med nydelig varm suppe bestående av skvallerkål, brennesle og løpestikke. Tilbehør ramsløksmør på ferskt brød. Ingen sak å være på kjuketur med Romerike sopp- og nyttevekstforening!